DNS bevestig oorskot is die van vermiste polisievrou | Maroela Media
Rasuge se oorskot word by die huis in Themba opgegrawe. Die foto is deur @barrybateman op Twitter gelaai.
DNS-toetse het bevestig dat die menslike oorskot wat verlede week by 'n huis in Temba naby Hammanskraal, noord van Pretoria gevind is, dié van 'n polisievrou is wat in 2004 vermis geraak het.
'n Polisiewoordvoerder, lt. kol Katlego Mogale, sê die DNS-toetse het bewys die oorskot is die van konst. Francis Rasuge. Konstruksiewerkers het Dinsdag op die oorskot afgekom terwyl hulle besig was om 'n fondasie te grou by die huis van Rasuge se vriend William Nkuna. Hy is in November 2005 lewenslank tronkstraf opgelê vir die moord op Rasuge. Sy het in Augustus 2004 vermis geraak en daar is aangeneem sy is dood, hoewel haar oorskot nooit gekry is nie. Sy is die laaste keer lewend gesien toe Nkuna haar by 'n haarsalon in Temba opgelaai het.